Minja Korhonen

Minja Korhonen (s. 2007) on suomalainen yhdistetyn hiihtäjä. Hän sijoittui 15-vuotiaana 23:nneksi henkilökohtaisessa kilpailussa ja kuudenneksi sekajoukkuekilpailussa Planican MM-kilpailuissa 2023, kun suomalaiset naiset kilpailivat yhdistetyssä ensi kertaa aikuisten arvokilpailuissa. Aiemmin samana vuonna Korhonen sijoittui nuorten maailmanmestaruuskilpailuissa yhdeksänneksi.

Korhonen sijoittui kesällä 2022 yhdistetyn kesäkiertueella kahdesti toiseksi: ensimmäisessä aikuisten kansainvälisessä kilpailussaan elokuussa Oberwiesenthalissa ja syyskuun alussa Tschaggunsissa. Hän on kilpaillut maailmancupissa joulukuusta 2022 alkaen ja sijoittui kaudella 2022–2023 parhaimmillaan 16:nneksi joulukuussa Lillehammerin toisessa kilpailussa ja tammikuussa Otepäässä. Maailmancupin kokonaispisteissä hän oli 25:s.

Korhonen edustaa Siilinjärven Ponnistusta. Hän on voittanut yhdistetyn normaalimäen Suomen-mestaruuden vuosina 2022 ja 2023.

Lähteet 

Suomalaiset yhdistetyn hiihtäjät
Vuonna 2007 syntyneet
Elävät henkilöt